Luonnos 14.10.2019

Valtioneuvoston asetus

toiminnan tehostamisen, sosiaali- ja terveydenhuollon uudistamisen ja pelastustoimen uudistamisen valtionavustuksista

Valtioneuvoston päätöksen mukaisesti säädetään valtionavustuslain (688/2001) 8 §:n ja valtion talousarviosta annetun lain (423/1988) 7 c §:n nojalla, sellaisena kuin niistä jälkimmäinen on laissa 689/2001:

1 §

Soveltamisala

Tässä asetuksessa säädetään valtion talousarviossa toiminnan tehostamista, sosiaali- ja terveydenhuollon uudistamista ja pelastustoimen uudistamista tukeviin hankkeisiin osoitetun valtionavustuksen myöntämisestä, maksamisesta ja käytöstä. Valtionavustukseen sovelletaan lisäksi, mitä valtionavustuslaissa (688/2001) säädetään.

2 §

Valtionavustuksen myöntämisen edellytykset

Valtionavustusta voidaan myöntää usean kunnan yhteiseen toiminnan tehostamista, sosiaali- ja terveydenhuollon uudistamista tai pelastustoimen uudistamista tukevaan hankkeeseen, joka liittyy:

1. palveluiden järjestämistehtävän ja tuottamisen toimintamallien ja ohjauksen kehittämiseen ja yhtenäistämiseen;
2. palveluverkkoa koskevaan selvitykseen ja suunnitelmaan;
3. horisontaalisen ja vertikaalisen integraation toimintamallien kehittämiseen;
4. palveluverkon ja palveluketjujen johtamisen kehittämiseen ja tiedolla johtamiseen;
5. tieto- ja viestintäteknisten ratkaisujen yhtenäistämiseen; tai
6. muiden kustannuskehityksen hillintään liittyvien toimenpiteiden valmisteluun.

Hankkeeseen osallistuvien kuntien ja kuntayhtymien yhteenlaskettu asukasluku tulee olla vähintään 80 % maakunnan asukasluvusta. Maakunnalla tarkoitetaan maakuntajakolain (1159/1997) ja sen nojalla maakunnista annetun valtioneuvoston päätöksen (978/2019) 1§:n mukaista maakuntaa. Maakuntaperusteisesta aluejaosta voidaan poiketa, jos sille on erityinen sosiaali- ja terveyspalvelujen järjestämiseen ja kehittämiseen liittyvä perusteltu syy.

Avustuksen myöntämisessä arvioidaan erityisesti hankkeen yhteiskunnallisen ja taloudellisen vaikuttavuuden toteutumista sekä hankkeen yleistä merkitystä kuntien kannalta.

3 §

Valtionavustuksen saaja

Valtionavustusta voidaan myöntää kunnalle tai kuntayhtymälle.

Avustus myönnetään ja maksetaan sille kunnalle tai kuntayhtymälle, joka on sitoutunut vastaamaan valtionavustuksen käytöstä koko hankkeessa (*hankehallinnoija*). Hankehallinnoijan on tehtävä sopimus muiden hanketta toteuttavien tahojen kanssa.

4 §

Valtionavustuksen enimmäismäärä

Myönnettävän valtionavustuksen enimmäismäärä voi olla enintään 80 prosenttia hankkeen valtionavustukseen oikeuttavista kustannuksista. Enimmäismäärää laskettaessa kustannuksiin ei hyväksytä arvonlisäveron osuutta.

5 §

*Hyväksyttävät kustannukset*

Valtionavustukseen oikeuttavia kustannuksia ovat hankkeen toteuttamisen ja arvioinnin kannalta tarpeelliset ja määrältään kohtuulliset:

1. henkilöstökustannukset;
2. matkakustannukset;
3. toimitilojen, laitteiden ja kaluston vuokrat;
4. materiaalien, tarvikkeiden ja vastaavien tuotteiden kustannukset sekä muut toimintakustannukset
5. ulkopuolisista lähteistä hankitun tutkimuksen, tietämyksen sekä konsultoinnin ja vastaavien asiantuntijapalveluiden kustannukset;

Kunnan tai kuntayhtymän omien toimintayksiköiden veloittamien kustannusten on oltava kirjanpidon toteutuneisiin menoihin perustuvia.

Hankkeilla tulee olla erillinen projektikirjanpito.

6§

*Valtionapuviranomaiset*

Tämän asetuksen mukaisissa valtionavustuksissa valtionapuviranomaisena toimivat valtioneuvoston ohjesäännön (262/2003) 3 luvun mukaisesti sosiaali- ja terveysministeriö, valtiovarainministeriö ja sisäministeriö.

Lounais-Suomen aluehallintovirasto hoitaa sosiaali- ja terveysministeriön myöntämien avustusten maksatukseen liittyvät tehtävät sekä osaltaan valvoo avustusten käyttöä hankeaikana ministeriön ohjeiden mukaisesti.

7 §

Valtionavustuksen hakeminen

Valtionavustusta haetaan 6 §:ssä mainitun valtionapuviranomaisen erikseen ilmoittamalla tavalla ja ilmoittamana ajankohtana.

Hakemuksesta on käytävä ilmi hankkeen:

1. tavoitteet, niiden saavuttamiseksi suunnitellut toimenpiteet ja tavoiteltavat tulokset;
2. tulosten hyödyntämistä koskeva suunnitelma;
3. toteuttamisen aikataulu ja organisointi;
4. hankehallinnoija;
5. muut hankkeen toteuttamiseen sitoutuneet tahot;
6. kokonaisrahoitus, arvio osallistujatahojen rahoitusosuuksista sekä arvonlisäverottomat kokonaiskustannukset;
7. suhde muihin kohdealueen keskeisiin hankkeisiin ja niiden toteutukseen.

8 §

Avustuspäätös

Avustuksen myöntää 6 §:ssä mainittu valtionapuviranomainen. Avustuspäätöksessä voidaan asettaa tarkentavia ehtoja ja rajoituksia avustuksen käytölle ja maksamiselle.

9 §

Yhteistyövelvoite

Hankkeeseen osallistuvien kuntien ja kuntayhtymien ja 3 §:n 2 momentissa mainitun hankehallinnoijan tulee sitoutua osallistumaan alueen toimijoiden ja ministeriöiden keskusteluihin alueen palveluiden järjestämistä ja tuottamista sekä toiminnan kustannusvaikuttavuutta koskien.

Valtionavustuksen saajan tulee raportoida hankkeen etenemisestä 6 §:n momentin 1 mukaisen valtionavustusviranomaisen antaman ohjeistuksen mukaisesti.

10 §

Valtionavustusselvitys

Valtionavustuksen saajan on laadittava valtionapuviranomaisen ilmoittamalla tavalla selvitys hankkeella saavutetuista tuloksista ja hankkeen vaikuttavuudesta, muuttuneista toimintatavoista, tulosten hyödynnettävyydestä sekä hankkeen toteuttamisesta ja sen kustannuksista. Selvitykseen on liitettävä tilintarkastajan lausunto avustuksen käytöstä. Selvitys on annettava valtionavustuspäätöksessä ilmoitettavan määräajan kuluessa hankkeen päättymisestä. Hankehallinnoijan tulee huolehtia selvityksen toimittamisesta avustuksen myöntäneelle ministeriölle.

11 §

Voimaantulo

Tämä asetus tulee voimaan 1 päivänä xxxuuta 2019.

Helsingissä x päivänä xxxkuuta 2019

Kunta- ja omistajaohjausministeri Sirpa Paatero

xxx